Mette Frederiksen (S), 2007-02-23:
Jeg kan ikke lade være med at tænke over, at der er lidt hattedamesocialpolitik over den debat, vi har i dag.
På den ene side vil man rigtig gerne beskære udvalgte befolkningsgruppers ydelser, og man gør det med et ekstra hak pr. 1. april, hvor rigtig mange par på kontanthjælp kommer til at falde for 300-timers-reglen, hvilket vil bidrage til, at de familier ikke har råd til at betale deres husleje; men på den anden side fremsætter man nogle enkelte lovforslag, der ligesom skal dulme smerterne og mildne hverdagen for nogle af de mest udsatte grupper.
Det var nok klogere, hvis man turde tage konsekvensen af sine politiske beslutninger, og selvfølgelig endnu klogere, hvis man med den førte socialpolitik ville sikre, at hver enkelt børnefamilie i Danmark havde et økonomisk grundlag for at opretholde et ordentligt livsgrundlag, herunder at kunne betale noget så basalt som sin husleje.
Men jeg vil dog lægge lidt blødt ud i dag.
Vi Socialdemokrater er jo grundlæggende positivt indstillet over for lovændringer, som fremmer retssikkerheden og sikrer hjælpen til de borgere, der har brug for den.
Borgere, som bliver udsat for en udsættelsessag – eller oversat til almindeligt dansk: bliver smidt ud af deres bolig – har ofte brug for støtte og hjælp fra deres kommune, og det er selvfølgelig særlig vigtigt, at den enkelte kommune er opmærksom på de sager, hvor der er familier med børn involveret.
Derfor vil jeg gerne sige allerede nu, at fra Socialdemokratiets side bakker vi selvfølgelig op om, at kommunerne eksplicit bliver pålagt at gøre en aktiv indsats i de sager, hvor mennesker bliver smidt af deres lejligheder, især fordi de ikke har haft råd til at betale deres husleje.
Men når det er sagt, må vi jo samtidig konstatere, at udviklingen i antallet af udsættelser er dybt bekymrende.
Siden den her regering kom til magten, er antallet af udsættelser steget støt år efter år.
4.162!
– så mange familier blev sat på gaden i Danmark i 2005, fordi de ikke kunne betale deres husleje.
4.162 familier blev sat på gaden med møbler og husdyr og sågar deres børn, fordi deres økonomi lå i ruiner.
Og det ser ikke ud til, at antallet faldt meget i 2006.
Tænk, at vi i velfærdssamfundet Danmark, der aldrig har været rigere, og hvor de fleste har det godt, end da bedre end nogen sinde, overhovedet tillader, at nogle familier har en så dårlig økonomi, at børn skal rives op med rode fra det område, de bor i, fordi regeringen har beskåret mors og fars økonomi, så huslejen ikke kan betales. I stedet for at reparere på de skader, der er sket, burde vi i stedet forebygge.
Som det fremgår af de almindelige bemærkninger til lovforslaget, ved ministeren ikke nøjagtig, hvorfor der er så mange udsættelser, men hvis man spørger udeomkring i samfundet, i boligselskaberne, hos socialforvaltningerne og andre, der er i berøring med problemet, ja, sågar hos KL, svarer de faktisk i kor.
Meldingerne er entydige og klare, og hvorfor skulle disse organisationer ikke tale sandt?
Hvis regeringen virkelig ønsker at gøre noget ved den kraftige stigning i antallet af udsættelser, skulle regeringen melde positivt ud med hensyn til at fjerne kontanthjælpsloftet og starthjælpen i stedet for blot at undersøge og undersøge og undersøge og komme frem til, at én undersøgelse ikke er tilstrækkelig, og igangsætte den næste.
Vi Socialdemokrater har allerede taget initiativ til at fjerne kontanthjælpsloftet og starthjælpen, fordi de ikke virker, og fordi de først og fremmest har bidraget til at øge uligheden i Danmark, men regeringen er sammen med Dansk Folkeparti tilsyneladende ligeglad med, at i øvrigt velfungerende familier med børn bliver smidt ud af deres lejlighed, fordi de ikke har råd til at betale huslejen.
Det er sørgeligt.
På trods af denne meget triste baggrund for L 151 støtter vi lovforslaget, også selv om vi synes, det er et plaster på et sår, som kunne behandles meget mere effektivt.
Og så skulle jeg i øvrigt på dette tidspunkt af dagen hilse fra Det Radikale Venstre og sige, at de ikke alene støtter lovforslaget, men også de holdninger, der er givet til kende her.